CELEX: 32010D0721(02)
Language: bg
Date: 2010-07-20 00:00:00
Title: Решение на Комисията от 20 юли 2010 година за създаване на Група на потребителите на финансови услуги

21.7.2010   
            
            
               BG
            
            
               Официален вестник на Европейския съюз
            
            
               C 199/12
            
         РЕШЕНИЕ НА КОМИСИЯТА
   от 20 юли 2010 година
   за създаване на Група на потребителите на финансови услуги
   2010/C 199/02
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               Една от основните цели на Съюза е да се осигури доброто функциониране на вътрешния пазар, съществена част от който са финансовите услуги.
            
         
               (2)
            
            
               В съответствие с принципите за по-добро регулиране Комисията отдава голямо значение на осигуряването на пропорционално представителство на потребителите на всеки етап от разработването на своята политика за финансовите услуги. За тази цел Комисията се нуждае от експертния опит на специалисти в рамките на консултативен орган.
            
         
               (3)
            
            
               Както бе обявено в съобщението на Комисията Движеща сила за възстановяването на Европа
                   (1), Комисията ще гарантира, че мнението на европейските инвеститори по всички финансови въпроси ще получава много по-голяма гласност.
            
         
               (4)
            
            
               През 2004 г. службите на Комисията създадоха Форум на потребителите на финансови услуги (FIN-USE), посредством който да получават експертно сътрудничество, отразяващо гледната точка на потребителите при изработването на политиките на Комисията в областта на финансовите услуги, с цел да се постигне тяхното по-активно и съзнателно участие. Вторият тригодишен мандат на тази група изтича през месец юни 2010 г.
            
         
               (5)
            
            
               През 2006 г. службите на Комисията създадоха Група на потребителите в областта на финансовите услуги (FSCG) като подгрупа на съществуващата Европейска консултативна група на потребителите (ECCG). Целта бе да се обединят представителите на потребителските организации от всяка държава-членка, за да дискутират политиките в областта на финансовите услуги и предложенията от особена важност за масовите потребители. Първоначалният тригодишен мандат на тази група изтече през месец ноември 2009 г.
            
         
               (6)
            
            
               FIN-USE се утвърди като важен фактор за популяризиране на гледната точка на потребителите на финансови услуги чрез предоставяне на експертни препоръки на Комисията. Членовете на FIN-USE участваха също така в диалози с редица заинтересовани страни, като по този начин значително спомогнаха за разпространението на възгледите на потребителите на финансови услуги и подобриха процеса на вземане на решения.
            
         
               (7)
            
            
               FSCG бе полезен канал за комуникация с националните и европейските асоциации на потребителите и привлече вниманието към конкретни проблеми, засягащи масовите потребители.
            
         
               (8)
            
            
               За да се подпомогнат инициативите на групата в тази област е необходимо допълнително да се координира сътрудничеството от страна на потребителите на финансови услуги и да се повиши капацитетът на масовите потребители и инвеститорите на дребно — т.е. физическите лица, които инвестират извън своята търговска, икономическа или професионална дейност. Това решение бе взето предвид опита, придобит от Комисията по отношение на функционирането на FIN-USE и FSCG, външните оценки на работата на двата органа, както и значението на политиките на ЕС в областта на финансовите услуги за живота на гражданите.
            
         
               (9)
            
            
               Поради това е необходимо да се учреди група на потребителите на финансови услуги и да се определят нейните задачи, състав и структура във формален законодателен акт.
            
         
               (10)
            
            
               Групата следва да бъде съставена от експерти в областта на финансовите услуги, като например лица, назначени да представляват интересите на масовите потребители, инвеститорите на дребно или микропредприятията, но също така от самостоятелни експерти с практически опит в потребностите и приоритетите на потребителите в областта на финансовите услуги, като например адвокати, представляващи масовите потребители, представители на служителите или работниците, или членове на научните среди. Би следвало групата да отразява подходящ географски обхват в рамките на Съюза.
            
         
               (11)
            
            
               Групата следва да съдейства на Комисията при изготвянето и наблюдението на политиките в областта на финансовите услуги, и потенциалното им въздействие върху потребителите на такива услуги. С оглед на инициативите на Комисията в областта на финансовите услуги групата следва да осигури най-добро експертно сътрудничество от страна на представителите на потребителите на финансови услуги и от самостоятелните експерти по финансови услуги.
            
         
               (12)
            
            
               За да се постигнат целите, насочени към допълнителното координиране на сътрудничеството от страна на потребителите на финансови услуги, и за да се увеличи способността на масовите потребители, инвеститорите на дребно и микропредприятията да подпомагат инициативите на групата в областта на финансовите услуги, е целесъобразно да ѝ бъде предоставена съответната финансова подкрепа във вид на годишно възнаграждение за нейните членове, възстановяване на разноските за път и престой, и определен бюджет за проучвания.
            
         
               (13)
            
            
               Предвид необходимостта от привличане на възможно най-добрия експертен опит в изключително комплексната област на финансовите услуги измежду заинтересованите лица, които не са професионално заети във финансовия сектор, и предвид възнаграждението на членове на аналогични органи на национално равнище и годишното възнаграждение във FIN-USE и неговото периодично преразглеждане, членовете на групата следва да получават годишно възнаграждение, гарантиращо, че разполагат с достатъчно ресурси, за да изпълняват поверените им от Комисията задължения да работят приблизително 35 работни дни и да участват в заседанията на групата.
            
         
               (14)
            
            
               Тъй като външните проучвания могат да се окажат определящи за способността на членовете да изпълняват задачите на групата, по нейно искане Комисията може да отпуска бюджет за такива проучвания, ако сметне искането за основателно.
            
         
               (15)
            
            
               Следва да бъдат изготвени правила за оповестяването на информация от членове на групата, без да се засягат правилата на Комисията относно сигурността, определени в приложението към процедурния правилник на Комисията с Решение 2001/844/ЕО, ЕОВС, Евратом (2).
            
         
               (16)
            
            
               Личните данни на членовете на групата следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Съюза и за свободното движение на такива данни (3),
            
         РЕШИ:
   Член 1
   Група на потребителите на финансови услуги
   Създава се Група на потребителите на финансови услуги, наричана по-долу „групата“.
   Член 2
   Задачи
   1.   Задачите на групата са:
   
               а)
            
            
               да съветва Комисията при изготвянето на законодателни актове или други инициативи, свързани с политиките, засягащи потребителите на финансови услуги, включително масовите потребители, инвеститорите на дребно и микропредприятията;
            
         
               б)
            
            
               да осигурява информация, становища и препоръки относно практическото прилагане на тези политики;
            
         
               в)
            
            
               да полага активни усилия за идентифицирането на важни въпроси, свързани с финансовите услуги, които засягат техните потребители;
            
         
               г)
            
            
               където е целесъобразно и със съгласието на Комисията да поддържа контакти с представители на потребителите на финансови услуги и представителни органи на европейско и национално равнище, както и с други консултативни групи, ръководени от Комисията, като Европейската консултативна група на потребителите, Експертната пазарна група по платежни системи, Европейската експертна група за пазарите на ценни книжа и Експертната група по финансовото образование, както и да им предоставя информация.
            
         2.   Въпросите, по които може да се търси становището на групата, ще включват всички области на политиките, свързани с финансовите услуги, включително, но не само: банкиране на дребно, потребителски и ипотечни кредити, платежни средства и системи, животозастраховане, общо застраховане, пенсии, инвестиционни продукти на дребно, пазари на ценни книжа и финансов надзор.
   Член 3
   Членство — назначаване
   1.   Групата се състои от 20 членове, от които най-малко 11 представляват интересите на масовите потребители и инвеститорите на дребно, както е посочено в параграф 2, букви а) и б) от настоящия член.
   2.   Комисията назначава членовете на групата след покана за заявяване на интерес. Членовете са:
   
               а)
            
            
               лица, които са назначени, за да представляват интересите на масовите потребители; или
            
         
               б)
            
            
               лица, които са назначени, за да представляват интересите на инвеститорите на дребно; или
            
         
               в)
            
            
               лица, които са назначени, за да представляват интересите на микропредприятията съгласно определението в Препоръка 2003/361/ЕО на Комисията (4), но без предприятията, чиято основна стопанска дейност е предоставянето на финансови услуги; или
            
         
               г)
            
            
               самостоятелни експерти, чийто опит във финансовите услуги отразява гледната точка на потребителите на тези услуги, но без лицата, които понастоящем са служители в сектора на финансовите услуги или действат от негово име.
            
         3.   Членовете, избрани въз основа на параграф 2, буква г) от настоящия член, се назначават в лично качество.
   4.   Мандатът на членовете на групата е с продължителност от три години. Мандатът може да бъде подновен двукратно.
   5.   Членовете, които вече не са в състояние да участват ефективно в разискванията на групата, които подадат оставка или не отговарят на условията, определени в параграфи 2 и 3 от настоящия член или в член 339 от Договора, могат да бъдат отстранени или заместени за остатъка от мандата им.
   6.   Членовете, назначени в лично качество, подписват всяка година ангажимент, че ще действат в обществен интерес, и декларация, указваща отсъствието или наличието на всякакъв интерес, който би могъл да накърни тяхната обективност.
   7.   Имената на членовете се публикуват в Регистъра на експертните групи на Комисията и на съответните интернет страници на Комисията.
   8.   Имената на членовете се събират, обработват и публикуват в съответствие с Регламент (ЕО) № 45/2001.
   Член 4
   Функциониране
   1.   Групата избира председател и заместник-председател измежду членовете си чрез обикновено мнозинство. Както председателят, така и заместник-председателят се подновяват ежегодно. И двамата могат да бъдат преназначавани.
   2.   Със съгласието на Комисията могат да бъдат създавани подгрупи, които да разглеждат конкретни въпроси в рамките на целите и структурата на групата. Тези подгрупи се разпускат веднага след изпълнението на мандата им.
   3.   В съгласие с Комисията групата може да кани експерти със специфични познания, които да участват в работата на групата и на подгрупите.
   4.   Членовете на групата, техните представители и поканените експерти спазват задълженията за професионална тайна, както са определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом. В случай че не изпълняват тези задължения, Комисията може да предприеме всички подходящи мерки.
   5.   Групата заседава приблизително осем пъти годишно, обикновено в сградите на Комисията в Брюксел, във формат и по график, определени от Комисията. По искане на членовете едно от годишните заседания може да бъде проведено в друга държава-членка.
   6.   Комисията осигурява секретариата за групата. Служители на Комисията могат да присъстват на заседанията на групата и нейните подгрупи.
   7.   Групата приема свой процедурен правилник въз основа на стандартния процедурен правилник за експертните групи.
   8.   Комисията може да публикува в интернет всеки съставен от групата документ на неговия оригинален език.
   Член 5
   Възнаграждение и разноски
   1.   Членовете на групата получават годишно възнаграждение от 10 000 EUR за услугите си. Равнището на възнаграждението ще бъде преразгледано след 3 години.
   2.   Разноските се възстановяват в рамките на годишния бюджет, отпуснат за групата от отговорните служби на Комисията.
   3.   Комисията възстановява пътните и, когато това е уместно, дневните разноски на членовете във връзка с дейността на групата в съответствие с действащите правила на Комисията. При възможност службите на Комисията могат да възстановят пътните и, когато това е уместно, дневните разноски на експертите, поканени по конкретни поводи, при условие че е получено предварително одобрение от страна на службите на Комисията и в съответствие с правилата на Комисията за възнаграждение на външни експерти.
   4.   Когато това е уместно, групата може да поиска извършването на външни проучвания, които да ѝ позволят да изпълнява задачите си. Ако Комисията сметне това искане (тези искания) за основателно (основателни), може да реши да предостави за съответната цел част от своя годишен бюджет за проучвания, която не надвишава 150 000 EUR. Този бюджет се управлява от Комисията при пълно спазване на съответните ѝ правила и процедури.
   
      Съставено в Брюксел на 20 юли 2010 година.
      
         
            За Комисията
         
         Michel BARNIER
         
            Член на Комисията
         
      
   
   
      (1)  СOM(2009) 114 окончателен.
   
      (2)  ОВ L 317, 3.12.2001 г., стр. 1.
   
      (3)  ОВ L 8, 12.1.2001 г., стр. 1.
   
      (4)  ОВ L 124, 20.5.2003 г., стр. 36.